FI Euroopan unionin virallinen lehti C 3/6

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2006/C 3/04)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”BATATA DE TRÁS-OS-MONTES”

EY nro: PT/00217/10.12.2001

SAN ( ) SMM (X)

Tämä yhteenveto on laadittu ainoastaan tiedotustarkoituksiin. Erityisesti asianomaisen SAN:n tai SMM:n tuottajia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta tai komission toimivaltaisista yksiköistä (1).

1. Jäsenvaltion toimivaltainen viranomainen:

Nimi: INSTITUTO DE DESENVOLVIMENTO RURAL E HIDRÁULICA Osoite: Av. Afonso Costa, 3. P-1949-002 Lisboa Puhelin: 351 21 844 22 00 Faksi: 351 21 844 22 02 S-posti: idrha@idrha.min-agricultura.pt

2. Hakijaryhmittymä:

Nimi: COOPERATIVA AGRÍCOLA NORTE TRANSMONTANO, CRL Osoite: Av. General Ribeiro de Carvalho P-5400-497 Chaves Puhelin: 351 276 62 23 69 Faksi: 351 276 32 23 69 S-posti: cant@net.sapo.pt

Kokoonpano: Tuottaja/jalostaja (X) muu ( )

3. Tuotelaji:

Luokka 1.6: Tuoreet tai jalostetut hedelmät, vihannekset ja viljat

4. Eritelmä:

(yhteenveto 4 artiklan 2 kohdan edellytyksistä)

4.1 Nimi: ”BATATA DE TRÁS-OS-MONTES”

4.2 Kuvaus: Batata de Trás-os-Montes (Trás-os-Montesin peruna) on tavallisesti perunaksi kutsutun Solanácea-heimon Solanum tuberosum L. -lajin maanalaisen varren päässä oleva juurimukula, jota tuotetaan Trás-os-Montesin vuorten ja laaksojen tyypillisissä viljely- ja ympäristöolosuhteissa. Käytetyt viljelylajikkeet ovat seuraavat kansalliseen lajikeluetteloon merkityt lajikkeet: Desiree, Kennebec, Jaerla ja Atlantic. Perunan lähinnä lieriömäinen muoto voi vaihdella huomattavasti eri lajikkeiden välillä, mutta on yhdenmukainen kunkin lajikkeen ja erän sisällä. Sen pinta, jota yleisesti kutsutaan perunan kuoreksi, muodostuu kerroksesta vaaleita kennomaisia soluja, joiden väri vaihtelee lajikkeen mukaan likaisen valkeasta punertavan ruskeaan. Halkaistun Batata de Trás-os-Montes -perunan leikkauspinta on kostea ja väriltään kellertävän valkoinen ja täysin yhtenäinen ilman reikiä. Ulkopinnassa on kennomainen kerros, ja se on lähes aina sisäosaa tummempi ja toisinaan väriltään vaaleanpunainen tai punertava. Alueen erityisten maaperä- ja ilmasto-olosuhteiden sekä erityisesti hyvin lannoitetun ja haratun lämpöisen pintakerroksen ansiosta Batata de Trás-os-Montes -perunan maku on miellyttävä, erittäin tyypillinen ja lievästi makeahko. Myös sen tuoksu on miellyttävä ja tuo mieleen maan tuoksun. Perunan keskimääräinen tärkkelyspitoisuus on 78 prosenttia ( % MS), mikä on perunalle huomattavan korkea.

4.3 Maantieteellinen alue: Maaperä- ja ilmasto-olosuhteiden, Batata de Trás-os-Montes -perunan aistinvaraisten ominaisuuksien, käytettyjen lajikkeiden, paikallisväestön osaamisen sekä paikallisten hyviksi todettujen ja vakiintuneiden viljelymenetelmien perusteella Batata de Trás-os-Montes -perunan maantieteellinen tuotantoalue rajoittuu luonnollisella tavalla Trás-os-Montesin vuoriin ja niiden välisiin laaksoihin ja käsittää kokonaisuudessaan seuraavat kunnat: Boticas, Bragança, Chaves, Macedo de Cavaleiros, Montalegre, Valpaços, Vila Pouca de Aguiar, Vinhais. Lisäksi se käsittää seuraavat taajamat: Carvas, Fiolhoso, Jou, Palheiros, Valongo de Milhais, Vilares Murçan kunnassa, Pópulo, Ribalonga, Vila Verde Alijón kunnassa, Aguieiras, Bouça, Fradizela, S. Pedro Velho, Torre de D. Chama, Vale de Gouvinhas, Vale de Telhas Mirandelan kunnassa, Agrobom, Gebelim, Pombal, Saldonha, Sambade, Soeima ja Vales Alfândega da Fén kunnassa sekä Argozelo, Carção, Matela, Pinelo ja Santulhão Vimioson kunnassa.

4.4 Alkuperätodisteet: Alueeseen sidoksissa olevien aistinvaraisten ominaisuuksien lisäksi koko tuotantoprosessin ajan on käytössä erityinen valvontajärjestelmä, jonka päätösvaiheessa pakkauksiin kiinnitetään varmennusmerkki. Järjestelmän avulla voidaan varmistaa tuotteen täydellinen jäljitettävyys, koska tila- ja jalostajarekistereistä on kaikissa vaiheissa mahdollista todeta perunoiden alkuperä, lajike ja määrä, pakkaustyyppi, varmennusmerkkien numero sekä pakkausten määräpaikka.

4.5 Tuotantomenetelmä: Tuotantotapa on säilynyt aikojen kuluessa lähes muuttumattomana. Perunaa voidaan viljellä samalla lohkolla yhtäjaksoisesti enintään kolme vuotta, ja tuotantomenetelmä voi olla joko laajaperäinen (peruna istutetaan vuorotellen viljan tai muiden yksivuotisten viljelyskasvien kanssa) tai voimaperäinen (vuoroviljelyssä käytetään muina lajeina vihanneksia tai maissia). Perunan istutukseen tarkoitetut pellot lannoitetaan talvella. Luonnollisen orgaanisen aineksen käyttö on ominaista kyseisen maantieteellisen alueen perunanviljelylle, ja se vaikuttaa olennaisesti tuotteen aistinvaraisiin ja kemiallisiin ominaisuuksiin, samoin kuin istutussyvyys ja -tiheys (0,6 x 0,4 m). Keräily, jalostaminen ja pakkaaminen voivat tapahtua ainoastaan alkuperäalueella, jotta voidaan varmistaa tuotannon valvonta ja jäljitettävyys ja tarjota kuluttajille aito tuote, jonka alkuperä voidaan taata luotettavalla tavalla.

4.6 Yhteys maantieteelliseen alkuperään: Alueen ilmasto-olosuhteet sekä viljelymenetelmät, perunoiden kypsyysaste sadonkorjuuajankohtana ja varastointiolosuhteet antavat Trás-os-Montesin perunalle makeahkon maun, joka johtuu todella poikkeuksellisesta sokeri/tärkkelyssuhteesta, ja ihanteellisen koostumuksen alueen ruokaperinteeseen olennaisesti kuuluvien, runsasrasvaisesta lihasta (sianliha) valmistettujen ruokalajien kastikkeiden makujen imeytymiselle. Näiden ominaisuuksien ansiosta tuote on saavuttanut ainutlaatuisen maineen, ja perunanviljely on jatkunut sukupolvesta toiseen turvaten osaltaan alueen perhetilojen elinkelpoisuuden. Jo 1700-luvun lopulta alkaen on olemassa kirjallisia viittauksia, joissa alan tekniset asiantuntijat korostavat Trás-os-Montesin perunan taloudellista ja sosiokulttuurista merkitystä, pitkää viljelyperinnettä ja hyvää mainetta.

4.7 Valvontaelin:

Nimi: TRADIÇÃO E QUALIDADE — ASSOCIAÇÃO INTERPROFISSIONAL PARA OSPRODUTOS AGRO-ALIMENTARES DE TRÁS OS MONTES Osoite: Av. 25 De Abril 273 S/L P-5370 Mirandela Puhelin: 351 278 26 14 10 Faksi: 351 278 26 14 10

Valvontaelin on hyväksytty standardin 45011:2001 vaatimukset täyttäväksi.

4.8 Merkintä: Pakollinen maininta ”BATATA DE TRÁS-OS-MONTES — INDICAÇÃO GEOGRÁFICA PROTEGIDA” (suojattu maantieteellinen merkintä), jäljempänä esitetyn mallin mukainen tuotteen tunnus sekä EY:n tunnus välittömästi sen jälkeen, kun yhteisön hyväksymispäätös on tehty.

Päällysmerkintöihin kuuluu myös varmennusmerkki, jossa on oltava tuotteen nimi ja sitä vastaava merkintä, valvontaelimen nimi sekä sarjanumero (numeerinen tai alfanumeerinen koodi, jonka avulla voidaan varmistaa tuotteen jäljitettävyys).

4.9 Kansalliset vaatimukset: —

(1) Euroopan komissio — Maatalouden pääosasto — Maataloustuotteiden laatupolitiikka — B-1049 Bryssel.